钦定古今图书集成/明伦汇编/官常典/第353卷 > 倪敬 盛㫤 杜宥 黄让 罗俊 汪清
## 钦定古今图书集成/明伦汇编/官常典/第353卷 > 倪敬 盛㫤 杜宥 黄让 罗俊 汪清

按《明外史》本传：“敬字汝敬，无锡人。祖峻，永乐间兵科
都给事中。敬举正统十三年进士，擢御史。景泰初，畿
辅饥，命出视，请蠲田租。户部持不可，再疏争，竟得请。
巡按山西，时有入粟补官，令敬奏罢之。戍将侵饷者，
悉按治，豪猾敛手。再按福建，时议将复银冶，敬未行，
抗疏论，得寝。既至，奏罢诸司器物滥取于民者。镇守”
监丞戴细保贪横，敬列其罪以闻。帝召细保还，命敬
捕治其党，吏民相庆。代还，留家四月，为都御史所劾，
逮治，寻复职。六年七月，敬以时多灾异，偕同官吴江
盛㫤、江阴杜宥、芜湖黄让、安福罗俊、固始汪清上言：
“府库之财，不宜无故而予；游观之事，不宜非时而行。
曩以斋僧，屡出帑金易米。不知栉风沭雨之边卒，趋
事急公之贫民，又何以济之？近闻造龙舟，作燕室，营
缮日增，嬉游不少，非所以养圣躬也。章纶、锺同直言
见忤，幽锢逾年，非所以昭圣德也。愿罢桑门之供，辍
宴佚之娱，止兴作之役，宽直臣之囚。”帝得疏不怿，下
之礼部，部臣称其忠爱。帝报闻，然意终不释。未几，诏
都御史萧维祯考察其属，谕令去之。御史罢黜者十
六人，而敬等预焉，皆谪为典史。敬得广西宜山。英宗
复辟，诏皆授知县，乃以敬知祥符。安远侯柳溥器敬
西征，请以自随，遂改督府都事。逾年，师还，遽卒，士类
惜之。㫤、清并景泰二年进士，宥、让并五年进士，俊则
敬同年生也。㫤隽爽负意气，尝按广东，劾巡抚侍郎
揭稽不职，稽亦诬劾㫤并逮。狱成，㫤复官，稽谪知府。
敬将上疏，以草示㫤。㫤从父启东以御医出入禁中，
㫤因备知禁秘事为典，定疏章，同署以上，遂得罪。谪古田典史，迁罗江知县。县故无城，大盗赵铎来寇，设
奇击却之，民为立祠。擢叙州知府，亦有御寇功。宥迁
英德知县。邻境多寇，创立县城，贼至死守，粮尽围不
解，夜缒死士焚其营，贼始惊溃。移韶州通判，谢病归。
让知安岳，迁府中都事锦衣门。达隶恣横，让执而挞
之。达摭其罪，坐戍广西。赦还，复冠带，囊无一钱，课耕
自给。俊尝巡按四川，有廉声，仕终南雄知府。